

***Р Е Г И С Т Р А Ц И О Н И П Р А В И Л Н И К***

***Кошаркашког савеза Републике Српске***

**Бања Лука , јун 2025.године**

На основу Члана 20.Тачка 5. Статута КСРС и Члана 16. Пословника о раду УО КСРС, Управни одбор Кошаркашког савеза Републике Српске на сједници одржаној 08.09.2024. године, доноси

***Р Е Г И С Т Р А Ц И О Н И П Р А В И Л Н И К***

***Кошаркашког Савеза Републике Српске***

**Члан 1.**

Регистрационим правилником Кошаркашког савеза Републике Српске (у даљем тексту Правилник) се утврђује начин и поступак регистрације уговора између спортисте и спортске организације и начин утврђивања општих услова за закључивање уговора, услови и начин регистровања спортиста за спортску организацију, укључујући и регистровање страних спортиста, статус спортиста и преласци спортиста у домаће и иностране спортске организације, друга питања утврђена Законом о спорту и спортским правилима ФИБА.

**Члан 2.**

Овај Правилник обавезује сва лица у ингеренцији Кошаркашког савеза Републике Српске (у даљем тексту КСРС).

Термини који су у овом Правилнику изражени у граматичком мушком роду подразумијевају природни мушки и женски род лица на који се односи, осим ако из смисла одређене одредбе очигледно не произилази да се односи само на лица мушког рода.

**Члан 3.**

Регистри утврђени овим Правилником су базичне евиденције које воде надлежни регистрациони органи ПКС и КСРС, у складу са законом и овим Правилником.

Регистри утврђени овим Правилником се воде на начелима обавезности, јавности и тачности података.

У Регистре утврђене овим Правилником уписују се правна и физичка лица чији је упис одређен овим Правилником.

**Члан 4.**

Упис у Регистре утврђене овим Правилником врши се на основу пријаве (захтјева), уз коју се подносе исправе и документа у оригиналу или овјереном препису.

Лице које подноси пријаву (захтјев) за упис у одговарајуће регистре одговара за тачност наведених података и вјеродостојност поднијетих исправа и докумената.

1. **НАДЛЕЖНОСТ И ОРГАНИ ЗА РЕГИСТРАЦИЈУ**

**Члан 5.**

КСРС је у складу са законом и одредбама овог Правилника надлежан за:

1. Регистрацију чланова КСРС
2. Регистрацију играча
3. Преласке играча између клубова
4. Уговоре, укључујући и престанак уговора
5. Право наступа, односно лиценцирање играча на утакмицама у оквиру КСРС
6. Регистрацију и лиценцирање спортских стручњака и других лица који учествују у такмичењима у оквиру КСРС
7. Право наступа, односно лиценцирање страних играча за клубове КСРС
8. Обештећења.

Одредбе овог Правилника примјењују се на играче који су чланови клубова чије је сједиште на територији Републике Српске, и чланови су КСРС.

Питања која нису регулисана овим Правилником, или прецизније уређење појединих одредби овог Правилника утврђују надлежни органи КСРС.

**Надлежност Канцеларије КСРС**

**Члан 6.**

Канцеларија КСРС задужена је за регистрациону проблематику и надлежна је за:

1. Регистрацију чланова КСРС
2. Регистрацију играча странаца и играча рођених ван територије БиХ/РС
3. Преласке играча из клуба једног ПКС у клуб другог ПКС
4. Издавање такмичарских докумената из своје надлежности
5. Право наступа играча, односно лиценцирање играча за такмичења у оквиру КСРС
6. Преласке играча између клубова из КСРС и иностраних клубова
7. Арбитражу у свим споровима између клубова, клубова и играча, играча и клубова
8. Депоновање и чување примјерака Потврда о закљученим Уговорима.

**Надлежност Канцеларија Подручних кошаркашких савеза**

**Члан 7.**

Канцеларије ПКС задужене су за регистрациону проблематику и надлежне су за:

1. Регистрацију чланова ПКС
2. Регистрацију играча рођених на територији ПКС
3. Преласке играча из клуба у клуб унутар истог ПКС
4. Раскиде Уговора играча и доношење првостепене одлуке
5. Право наступа, односно лиценцирање играча за такмичења из надлежности ПКС
6. **РЕГИСТРАЦИЈА ЧЛАНОВА КСРС**

**Члан 8.**

Спортска организација (у даљем тексту клуб) и кошаркашка удружења која су примљена у чланство КСРС постају саставни дио КСРС и уписују се у Регистар чланова КСРС.

Регистар чланова КСРС има статус Књиге чланова КСРС у складу са Законом о спорту.

У Регистар чланова КСРС уписују се подаци утврђени Законом о спорту и пратећим подзаконским актима, као и подаци утврђени овим Правилником.

Уз Регистар чланова КСРС води се Збирка исправа која садржи исправе на основу којих су утврђени подаци о члану КСРС који су уписани у Књигу чланова КСРС.

Подаци за Регистар чланова КСРС прикупљају се од чланова КСРС, из регистара у које су уписане организације чланови КСРС које су јавно доступне и одлуке надлежних органа.

**Члан 9.**

Приликом вођења Регистра чланова КСРС и приликом издавања докумената од стране КСРС на основу Регистра чланова КСРС, остварује се заштита података о личности и приватности у складу са одредбама Закона о спорту и закона којим се уређује заштита података о личности.

Овлаштена лица у КСРС су обавезна да се старају о томе да подаци о личности уписани у Регистар чланова КСРС не буду достављени неовлаштеном лицу, као и да ускрати достављање тих података уколико организација којој се подаци достављају не гарантује одговарајућу заштиту података.

**Члан 10.**

Члан КСРС брише се из Регистра чланова по службеној дужности, на основу правоснажне одлуке надлежног органа КСРС којом је престао статус члана КСРС, у складу са Законом о спорту и Статутом КСРС.

**Члан 11.**

Потврда о подацима из Регистра чланова КСРС се издају на писани захтјев члана КСРС, ФИБА, у складу са законом, уз навођење разлога за који ће се користити.

Подаци из потврде могу се користити само за потребе наведене у захтјеву, и то у изворном облику, и не могу се објављивати и умножавати, нити давати другим лицима.

Потврда из става 1. овог члана издају се у писаној форми и садржи податке из Регистра чланова КСРС, датум издавања потврде и датум последњег ажурирања података у Регистру чланова КСРС.

КСРС чини доступним податке из Регистра чланова КСРС Министарству породице, омладине и спорта на њихов захтјев, ради остваривања надлежности тог министарства утврђених Законом о спорту.

**Члан 12.**

Поступак уписа у Регистар чланова КСРС започиње подношењем захтјева за учлањење од стране клуба, односно кошаркашког удружења, у складу са Статутом КСРС.

Захтјев за учлањење, са документацијом прописаном одредбама Статута КСРС којом се доказује испуњеност услова подноси се Управном одбору КСРС преко Канцеларије КСРС.

Канцеларија КСРС разматра поднијети захтјев и достављену документацију у погледу испуњености законских и статутарних услова за пријем у чланство и утврђује приједлог одлуке Управног одбора КСРС.

На одлуку Управног одбора КСРС којом се одбија захтјев за пријем у чланство КСРС може се поднијети жалба Арбитражној комисији КСРС у року од 8 дана од дана достављања одлуке.

Одлука Арбитражне комисије КСРС по жалби је коначна.

**Члан 13.**

Да би клуб, односно кошаркашко удружење били учлањени у КСРС потребно је да доставе Управном одбору КСРС преко Канцеларије КСРС:

1. Захтјев за учлањење у КСРС, којим се обавезује да ће поштовати Статут и остала нормативна акта КСРС
2. Да достави доказ да му је одобрен рад, у складу са законском регулативом и одлуком надлежног органа
3. Да достави фотокопију Статута
4. Да достави фотокопију рјешења о упису у регистар који се води код надлежног органа
5. Име и презиме особе или особа овлашћених за заступање
6. Да уплати чланарину у износу и року утврђен Одлуком Управног одбора
7. Пријава на обрасцу КСРС.

**Члан 14.**

Клуб, односно кошаркашко удружење које је примљено у чланство КСРС, уписује се у Регистар чланова КСРС, са датумом доношења одлуке Управног одбора КСРС о пријему у чланство.

**Члан 15.**

У Регистар чланова КСРС уписују се слиједећи подаци о члану КСРС:

* Назив организације (пун и скраћени)
* Сједиште организације (град, општина, улица, број)
* ЈИБ
* Жиро-рачун
* Број телефона, е-маил адреса, weб адреса
* Број и датум рјешења о упису у надлежни регистар, орган код којег је извршен упис, број у регистру
* Лице овлаштено за заступање (име и презиме и функција у организацији)
* Напомене

Уписом у Регистар чланова КСРС, клуб, односно кошаркашко удружење добија петоцифрени евиденциони број.

Када су у питању клубови, прве двије су број ПКС на чијој територији се налази сједиште спортке организације, а остале представљају редни број спортске организације на територији тог ПКС.

Клуб даном уписа у Регистар чланова КСРС стиче право да учествује у такмичењима у надлежности КСРС и да региструје играче.

Клуб који се не такмичи или не плаћа чланарину двије такмичарске сезоне аутоматски престаје да буде члан КСРС.

Замјена ранга такмичења између клубова је забрањена. Клубови остварују пласман у виши или нижи ранг такмичења искључиво на основу спортских резултата и пласмана у претходној такмичарској сезони.

**Члан 16.**

Члан КСРС је обавезан да о свакој промјени података који се воде у Регистру чланова КСРС обавијести у року од 8 дана Канцеларију КСРС. Уз обавјештење се доставља и копија докумената којим се доказује настала промјена података.

Члан КСРС је обавезан да на захтјев Канцеларије КСРС достави у остављеном року податке који се уписују у Регистар чланова КСРС.

1. **СТАТУСНЕ ПРОМЈЕНЕ**

**Промјена правног статуса клуба**

**Члан 17.**

Статусне промјене клуба су: припајање, спајање, подјела и одвајање.

Клуб може да изврши статусну промјену у складу са законом и овим Правилником.

У истој статусној промјени може да се комбинује припајање, спајање, подјела и одвајање.

Клубови који учествују у кошаркашким такмичењима могу вршити статусне промјене ако се статусном промјеном не утиче на регуларност такмичења и уз претходну сагласност Управног одбора КСРС.

Клуб подноси захтјев Управном одбору КСРС за давање сагласности за спровођење одређене статусне промјене преко Канцеларије КСРС.

Статусна промјена извршена супротно закону је ништавна и не производи правно дејство за КСРС.

Уз захтјев за давање сагласности за планирану статусну промјену, клубови подносе припремљена акта (одлуке, рјешења, уговори) за спровођење статусне промјене у складу са законом.

Давање сагласности Управног одбора КСРС сматра се одлуком о пријему клуба који ново настане након спроведене статусне промјене у чланство КСРС, која производи правно дејство од тренутка уписа новог клуба у Регистар чланова КСРС.

На одлуку Управног одбора КСРС о не давању сагласности на статусну промјену може се поднијети жалба Арбитражној комисији КСРС у року од 15 дана од дана пријема одлуке.

На подношење захтјева за давање сагласности на статусну промјену плаћа се такса у висини од 200 КМ, а на подношење жалбе Арбитражној комисији КСРС на одлуку Управног одбора КСРС о поднијетом захтјеву плаћа се такса у висини од 400 КМ.

**Припајање клуба**

**Члан 18.**

Један клуб се може припојити другом клубу на основу Уговора о припајању, у складу са законом.

Уписом припајања у одговарајући надлежни државни регистар, права и обавезе клуба који се припаја прелазе на клуб преузимаоца, а клуб који се припаја брише се из чланства у КСРС.

Припајање једног клуба другом може се извршити само између двије такмичарске сезоне.

Уписом припајања у надлежни регистар, имовина припојеника прелази на клуб припојиоца, а запослени и чланови припојеника постају чланови припојиоца.

**Спајање клубова**

**Члан 19.**

Два клуба се могу спојити путем оснивања новог клуба (фузија).

Уписом спајања клубова у одговарајући државни регистар, права и обавезе клубова који се спајају прелазе на новоосновани клуб који постаје члан КСРС, а клубовима који су се спојили престаје чланство у КСРС.

Уписом новог клуба у надлежни регистар, имовина спојених клубова прелази на нови клуб, а запослени и чланови клубова који су се спојили постају запослени и чланови новог клуба.

Новоосновани клуб креће од најнижег ранга такмичења.

**Подјела и одвајање клуба**

**Члан 20.**

Подјела клуба је статусна промјена којом се клуб дијели, у складу са законом, на више клубова, чиме он престаје.

Одвајање је статусна промјена којом се од клуба одваја један његов дио, а клуб остаје да постоји као правно лице. Одвајањем клуб преноси један или више дијелова своје имовине на један или више нових (одвајање оснивањем) или постојећих клубова (одвајање припајањем).

Одлука о подјели клуба има дејство акта о оснивању нових клубова.

Уговором о разграничењу права и обавеза између подијељених клубова може бити утврђено да један од клубова преузима права и обавезе у погледу учешћа у такмичењу у коме је учествовао подијељени клуб. Финансијске обавезе према играчима под уговором, које су доспјеле, клубови сносе солидарно.

За финансијске обавезе према КСРС и трећим лицима клубови одговарају солидарно.

Клуб који не преузима права и обавезе учешћа у одређеном такмичењу, од наредне такмичарске сезоне укључује се у најнижи ранг такмичења.

**Промјена правног облика клуба**

**Члан 21.**

Клуб као спортско удружење може да промијени правни облик у спортско привредно друштво доношењем одлуке о организовању, у складу са Законом о спорту.

Привредно друштво из става 1. овог члана је правни следбеник спортског удружења чијом промјеном правног облика је настало, те преузима имовину и сва права и обавезе клуба као спортског удружења из кога је настало, укључујући и запослене, као и члански статус у КСРС.

**Промјена сједишта клуба**

**Члан 22.**

Клубови могу промијенити своје сједиште, у складу са законом.

У случају да се промјеном сједишта мијења територијална припадност ПКС, права и обавезе према ПКС новог сједишта, примјењују се од нове такмичарске сезоне.

У случају да се промјена сједишта клуба догоди у току такмичарске сезоне, а свакако након рока за пријаву екипа за такмичење, клуб наставља такмичење у ПКС којем је територијално припадао до извршене промјене.

У случају да се промјеном сједишта клуба мијења територијална припадност ПКС, клуб ће бити укључен у одговарајући сениорски ранг такмичења, уколико за то постоји могућност, на основу одлуке Управног одбора КСРС.

1. **РЕГИСТРАЦИЈА ИГРАЧА**

**Приступница**

**Члан 23.**

Играч својом вољом бира клуб у којем ће играти, независно од година старости, у складу са законом и статутом клуба.

Своју вољу играч изражава потписивањем прописане Приступнице.

Садржај и изглед Приступнице утврђује Управни одбор КСРС (Образац РП-01).

Приступница обавезно садржи изјаву играча да потписивањем приступнице прихвата сва права и обавезе које произилазе из закона, Статута и других општих аката КСРС, спортска правила ФИБА, као и надлежност Арбитражне комисије КСРС у случају спора.

Страни играч који жели да наступа за клуб из Републике Српске, Приступницу са изјавом потписује након што добије Излазно писмо (LOC).

Изјаву о приступању клубу потписивањем приступнице за играче млађе од 18 година даје малољетни играч уз претходну писану сагласност родитеља, старатеља или законског заступника.

**Члан 24.**

Играч који је потписао Приступницу не може да повуче свој потпис на том документу. Потписана Приступница обавезује играча само у прелазном року који слиједи, односно у оном који је у току.

Потписана Приступница без датума је ништавна.

Играч који у прелазном року потпише Приступницу за два или више клубова чини дисциплински прекршај. Такав играч, остаје члан клуба из кога је желио да оствари прелазак, уз забрану права наступа у наредној такмичарској сезони. Податак о забрани права наступа уноси се у базу података играча са роком трајања забране.

**РЕГИСТАР ИГРАЧА И НАДЛЕЖНОСТ ЗА РЕГИСТРАЦИЈУ**

**Члан 25.**

Сви играчи који су потписали Приступницу за клуб, односно који су учлањени или ангажовани у клубу, уписују се у Регистар играча ПКС.

Регистрацију играча врше надлежни регистарски орган ПКС, у складу са овим Правилником.

У Регистар играча ПКС се уписују слиједећи подаци: евиденциони број клуба играча, име и презиме играча, име једног родитеља, датум и мјесто рођења, број ЛК или пасоша, пол и држављанство, подаци о уговору са клубом.

На основу уписа у Регистар играча, играч добија евиденциони број.

Евиденциони број играча је десетоцифрени број, првих пет означава евиденциони број спортске организације – клуба који је поднио захтјев, шеста и седма цифра означава годину уписа, а последња три су редни број уписа играча у тој години за ту спортску организацију – клуб.

Клуб је обавезан да региструје најмање онај број играча који је потребан за учешће у такмичењима у ингеренцији КСРС, у складу са такмичарским правилима КСРС.

Сви клубови и играчи, у складу са одредбама овог Правилника, уписују се у регистре.

Регистри играча су јавне књиге, које имају статус базичне евиденције у складу са законом. Регистри играча се воде на начелима обавезности, јавности и претпостављене тачности података.

Подаци у Регистру играча се обрађују кроз компјутерску базу података КСРС.

**Поступак регистрације**

**Члан 26.**

Захтјев за прву регистрацију играча и упис у Регистар играча ПКС клуб може поднијети било када у току године. Регистрација осталих играча је могућа само у прелазном року.

Први упис играча се може извршити на дан или након датума кад играч напуни 10 (десет) година.

Први упис играча врши се у ПКС којој територијално припада клуб за који је потписана Приступница у складу са овим Правилником.

**Први упис играча који је рођен ван територије БиХ/РС је могућ по окончању провјера и достављања одговарајућих потврда, у складу са одредбама ФИБА.**

**Члан 27.**

Приликом првог уписа у Регистар играча ПКС, играчу се издаје кошаркашка легитимација која је идентификациони документ играча. а садржи фотографију, име и презиме играча, ЈМБГ, евиденциони број играча и рок важења легитимације.

Контролу првих регистрација играча и издавања кошаркашких легитимација врши КСРС, за играче са цијеле територије за коју је надлежан КСРС.

Садржај и изглед кошаркашке легитимације утврђује Управни одбор КСРС.

**Члан 28.**

Прва кошаркашка легитимација важи од датума првог уписа до краја такмичарске сезоне у години у којој играч пуни 14 година.

Друга кошаркашка легитимација важи до краја такмичарске сезоне у којој играч пуни 18 година.

Трајна кошаркашка легитимација важи од такмичарске сезоне када играч наврши 18 година.

Клуб је дужан да по истеку кошаркашке легитимације или њене попуњености, а прије почетка наредне такмичарске сезоне, обезбиједи замјену и издавање адекватне кошаркашке легитимације за своје играче.

Издавање и замјену кошаркашких легитимација врши ПКС за играче клубова са своје територије.

Уз захтјев се прилаже стара легитимација (која се поништава и враћа играчу) и двије нове фотографије играча, не старије од 30 дана.

Кад играч мијења клуб, досадашњи клуб је дужан да играчу изда легитимацију ако се она налази у клубу, а ако то не учини, подлијеже дисциплинској одговорности у складу са Дисциплинским правилником КСРС.

Уколико се кошаркашка легитимација изгуби или постане неупотребљива, клуб је дужан од од ПКС затражи дупликат легитимације, уз уплату таксе чију висину одређује Управни одбор КСРС.

Дупликат кошаркашке легитимације има исти број као легитимација коју мијења.

**Члан 29.**

Захтјев за регистрацију клуб подноси на прописаном обрасцу, уз потпис играча и овјеру клуба коме приступа (Образац РП-5 или Образац РП-5а).

Уз захтјев клуб прилаже Изјаву или потврду од клуба за који је био претходно регистрован, да нема обавеза према неком другом клубу у земљи или иностранству, с тим да овај доказ неможе бити ограничен нити условљен било чим.

Играч је обавезан да потпише уговор са клубом и у њему регулише међусобна права и обавезе, уколико је пунољетан, а ако је млађи од 18 година уговор потписује играч и један од родитеља, старатељ или законски заступник.

Уколико играч не жели да буде члан клуба под уговорним обавезама о томе потписује посебну изјаву.

Играчи који наступају за клубове 1.Мушке и Прве женске лиге РС обавезни су потписати уговор са клубом, или изјаву да играју без уговорне обавезе.

**Члан 30.**

Регистрацију играча у свим случајевима, осим ако су у питању играчи који по правилима ФИБА имају статус странца, рођени ван територије БиХ / РС или су затражили држављанство БиХ / РС, врши канцеларија надлежног Подручног кошаркашког савеза, издаје евиденциони број играча, након чега играч стиче право наступа у такмичењима у надлежности КСРС.

Регистрација се може обавити и о томе издати важећа такмичарска документа само када клуб канцеларији ПКС достави комплетну прописану документацију.

Регистровање и издавање такмичарских докумената врши се на начин и у терминима које посебном Одлуком утврди Управни одбор КСРС.

Управни одбор КСРС утврђује висину накнаде за регистрацију и издавање такмичарских докумената за сваку такмичарску сезону.

Ако процес рјешавања приговора траје и за вријеме када већ такмичење отпочне, коначна Одлука се примјењује од дана ступања на снагу одлуке који се на одлуци обавезно назначава.

**Регистрација и лиценцирање играча странца**

**Члан 31.**

Регистрације играча који су у смислу правила ФИБА третирају као странци, рођени ван територије БиХ / РС или су затражили држављанство БиХ / РС, врши искључиво Канцеларија КСРС.

У клубовима КСРС могу наступати играчи који у складу са правилима ФИБА имају статус страног играча, одобрени међународни трансфер и лиценцу издату од старане ФИБА.

**Под „страним играчем“ сматра се играч страни држављанин и играч који наступа за страну кошаркашку репрезентацију.**

Број играча који по том основу могу бити регистровани за клубове 1.МЛРС и 1.ЖЛРС РС је максимално **3 (три)** страна играча, **а за клубове 2.МЛРС 1 (један) страни играч.**

Канцеларија КСРС не може издати лиценцу све док нема прибављено Писмо одобрења од националне федерације гдје је играч последњи пут лиценциран (LOC).

**Члан 32.**

Све националне федерације имају обавезу да код ФИБА пријаве регистрацију играча страних држављана, лиценцираних за клубове чланове те федерације који у текућој сезони наступају у такмичењу, у року прописаном од стране ФИБА.

Пријава за регистрацију страних играча врши се на посебном обрасцу који се доставља ФИБА уз:

* Фотокопију пасоша играча
* LOC, Одлуку ФИБА или Изјаву матичне федерације да у матичној земљи никада није био регистрован за стране играче, млађе од 18 година

Клубови за које су играчи регистровани дужни су да плате ФИБА таксу, чиме стичу право на ФИБА лиценцу за стране играче.

Уплата таксе се врши на начин прописан од стране ФИБА, а по достављеној фактури.

**Двојна регистрација играча**

**Члан 33.**

Играч регистрован за клуб вишег ранга може бити регистрован и остварити право наступа у клубу нижег ранга такмичења на двојну регистрацију.

**Клуб може имати највише девет (9) играча-ице на двојну регистрацију, и то: 3 (три) до навршене 21 године и 2 (два) до навршене 23 године и четири (4) до навршених 18 година.**

Клуб на двојну регистрацију може регистровати највише **9 (девет)** играча. Матични клуб може дати неограничен број играча на двојну регистрацију.

**Услов за двојну регистрацију 5 (пет) играча је да матични клуб има најмање 10 (десет) регистрованих и лиценцираних властитих играча, за наведено такмичење.**

Захтјев за двојну регистрацију и издавање двојних регистрација подноси се Канцеларији КСРС, а може се остварити у редовном и ванредном прелазном року.

Играч који је регистрован на двојну регистрацију за матични клуб наступа у сениорском лигашком, КУП такмичењу од 1/4 финалних утакмица и у такмичењу млађих категорија (уколико клуб има млађе категорије), док за клуб за који је регистрован на двојну регистрацију наступа у сениорској конкуренцији у лигашком такмичењу, евентуалним квалификацијама за попуну лига и утакмицама млађих категорија (уколико матични клуб нема регистроване млађе категорије).

Двојна регистрација важи само до краја одговарајућег такмичења.

На пуноважност двојне регистрације нема утицаја евентуални прелазак играча из матичног клуба у трећи клуб током ванредног прелазног рока, осим ако играч не прелази у клуб истог ранга такмичења у којем је и клуб за који играч остварује право наступа на двојну регистрацију. У том случају даном лиценцирања за нови клуб престаје важење двојне регистације.

Дата Сагласност за наступ играча на двојну регистрацију не може се повући у току такмичарске езоне.

**Двојна регистрација се примјењује у систему такмичења КСРС, док се не може примјењивати у осталим системима такмичења КС БиХ.**

**Члан 34.**

Играч може да буде регистрован на двојну регистрацију само једном у току такмичарске сезоне.

Играч који има двојну регистрацију, уколико буде кажњен од органа који води такмичење, нема право наступа на такмичењима која води тај орган.

Ако играч који има двојну регистрацију буде кажњен од Дисциплинског судије КСРС, онда тај играч нема право наступа ни за тим са матичном ни за тим са двојном регистрацијом.

Суспензију или дисциплинску мјеру играчу са двојном регистрацијом коју потврђује КСРС може поднијети само матични клуб.

**Члан 35.**

Клуб који жели да изврши регистрацију играча дужан је да уз Захтјев за регистрацију играча у Регистар играча, својеручно потписан од играча и овлаштеног представника клуба и овјерен печатом клуба, приложи и следећа документа:

1. **За прву регистрацију:**

* Приступница играча, сачињена у складу са овим Правилником
* Извод из матичне књиге рођених или ЛК
* Двије фотографије, не старије од 6 мјесеци
* Овјерена фотокопија пасоша или извод из матичне књиге држављана, уколико уколико у изводу из матичне књиге рођених није уписано само држављанство

1. **За прелазак играча који прелазе из клуба у клуб (домаћи прелазак):**

* Приступница играча, сачињена у складу са овим Правилником
* Фотографија, не старија од 6 мјесеци
* Један од следећих докумената:

-споразумни раскид уговора или сагласност клуба за прелазак

-одлуку надлежног органа о раскиду уговора

-примјерак уговора који је истекао

-доказ о измиреном обештећењу

1. **За регистрацију играча странца са колеџа:**

* Приступница играча (за странца)
* Фотокопија (овјерена) важећег пасоша
* Фотографија не старија од 6 мјесеци
* Образац ФИБА (Изјава играча да никада није наступао за клуб федерације, чланице ФИБА)

1. **За регистрацију играча странца:**

* Приступница играча (за странца)
* Фотокопија (овјерена) важећег пасоша
* Фотографија, не старија од 6 мјесеци
* LOC (Letter of Clearance) издат од надлежне федерације којој припада клуб у којем је играч последњи пут наступао

1. **За двојну регистрацију:**

* Приступница играча, сачињена у складу са овим Правилником
* Писмена сагласност матичног клуба
* Писмена сагласност играча
* Потврда о закљученом Уговору са матичним клубом
* Фотографија, не старија од 6 мјесеци

1. **За уступање:**

* Приступница, сачињена у складу са овим Правилником
* Фотографија, не старија од 6 мјесеци
* Копија важећег уговора са матичним клубом
* Споразум (Уговор) о уступању потписан од стране овлаштених представника клубова и играча

За тачност наведених података и вјеродостојност поднешених исправа дисциплински одговара клуб и играч.

Уколико је захтјев за регистацију непотпун, оставља се подносиоцу рок од 5 (пет) дана за допуну захтјева. Уколико у остављеном року подносиоц не допуни захтјев, надлежни орган ће рјешењем одбацити поднијети захтјев као неуредан. На рјешење о одбацивању захтјева као неуредног није допуштена посебна жалба.

Изглед кошаркашке легитимације одређује Управник одбор КСРС.

**Члан 36.**

Играч мора бити уписан у Регистар играча како би играо за клуб као професионални кошаркаш или аматер.

Само регистровани играчи имају право наступа у такмичењима у ингеренцији КСРС.

Моментом регистрације играч је сагласан да ће поштовати Статут и друга правила КСРС и ФИБА.

**Члан 37.**

Брисање из Регистра играча КСРС врши надлежни орган КСРС за регистрацију у слиједећим случајевима:

* На захтјев играча или клуба за који је регистрован, када су испуњени услови из овог Правилника за прелазак у други клуб
* На захтјев играча или клуба за који је регистрован, протеком рока од 24 мјесеца од дана прекида играња кошарке
* Смрти или доживотне забране играња
* Другим случајевима који упис чине беспредметним

1. **ПРЕЛАСЦИ ИГРАЧА**

**Прелазни рок**

**Члан 38.**

Играч може промијенити клуб или прећи из једног у други клуб у вријеме прелазног рока, који може бити редовни и ванредни.

Термине прелазних рокова прописује Управни одбор КСРС посебном Одлуком.

Играч може користити само један редовни и један ванредни прелазни рок у току сезоне.

Кориштење прелазног рока је обавезно за прелазак, двојну регистрацију и уступање играча.

Захтјев за прелазак из клуба у клуб мора да буде компетиран и код надлежног органа КСРС овјерен најкасније до 24,00 часова последњег дана прелазног рока.

Захтјев за регистрацију поднешен у оквиру прелазног рока може се у оквиру тог прелазног рока и повући. Уколико га повуче клуб, играч је слободан.

Уколико играч изјави да повлачи свој потпис на Приступници, његова изјава има дејство само ако се са њом писмено сагласи клуб у који прелази.

Након завршене регистрације (у прелазним роковима), играч одмах стиче право наступа.

**Сагласност за прелазак – Исписница**

**Члан 39.**

Сагласност за прелазак – Исписница је документ којим клуб овјерава да је сагласан са преласком играча у други клуб и нема уговорних сметњи (Образац РП-02).

Играч који потпише Изјаву – Приступницу за два клуба или наведе нетачне податке, подлијеже дисциплинској одговорности и остаје члан клуба из којег је желио да пређе без права на издавање или овјееру такмичарског документа за ту сезону.

Ако је Захтјев клуба за регистрацију или Изјава – Приступница играча повучена у складу са напред наведеним одредбама, може се поднијети нови захтјев за регистрацију истог играча.

Сагласност за прелазак – Исписница мора бити овјерена печатом клуба и потписана од стране овлаштеног лица клуба.

У случају давања нетачних података, Сагласност за прелазак – исписница ће се сматрати неважећом, а лице које је навело нетачне податке подлијеже дисциплинског одговорности.

Прелазак играча млађих од 18 година врши се искључиво уз Сагласност за прелазак – Исписницу.

Издавањем Сагласности за прелазак – Исписнице, престаје да важи потписани уговор са играчем.

**Редовни прелазни рок**

**Члан 40.**

Редовни прелазни рокови су:

* Април – клубови љетње лиге (такмичења млађих категорија на нивоу ПКС и

Подручна лига – сениори)

* Септембар – сви клубови без обзира на ранг такмичења и узрастну категорију играча

Редовни прелазни рок се завршава 72 сата прије почетка лиге у којој клуб учествује.

**Ванредни прелазни рок**

**Члан 41.**

Правила ванредног прелазног рока не могу бити у супротности са одредбама овог Правилника, нити се њиховом примјеном могу довести у неравноправан положај клубови који учествују у квалификацијама за попуну лига.

Управни одбор КСРС утврђује термин и правила прелазног рока у току такмичарске сезоне (ванредни прелазни рок), на основу два критеријума:

* Ранга такмичења клуба који подноси захтјев за прелазак играча
* Старосне категорије играча за који клуб подноси захтјев за прелазак

Ванредни прелазни рок се у правилу одређује између првог и другог дијела првенства, а завршава се 72 сата прије почетка 1. кола другог дијела првенства.

Клуб остварује право на кориштење ванредног прелазног рока након што је клуб одиграо прво коло.

Клубови 1. мушке и 1. женске лиге РС – могу користити ванредни прелазни рок и регистровати највише 4 (четири) слободна играча.

Клубови 2. мушких лига РС –могу користити ванредни прелазни рок и регистрованти највише 3 (три) слободна играча.

Ванредни прелазни рок за млађе категорије може бити одређен Одлуком Упавног одбора КСРС, најкасније до 31. децембра текуће такмичарске сезоне.

**Међународни прелазак играча**

**Члан 42.**

Међународни преласци играча се врше и у роковима са посебним статусом у складу са спортским правилима ФИБА.

Међународни прелазак је дозвољен након 18 рођендана играча.

Поступак свих међународних прелазака играча одвија се на Платформи „FIBA MAP“.

Међународни прелазак играча млађих од 18 година није дозвољен, осим у посебним случајевима када одлуку о дозволи доноси ФИБА.

**Члан 43.**

Међународни преласци играча млађих од 18 година ће бити дозвољени Одлуком ФИБА уколико су невезани за кошарку – пресељење породице, школовање у иностранству, упућивање на рад у иностранство од стране државе или заснивања радног односа родитеља у иностранству и сл.

Међународни преласци играча млађих од 18 година који за основни разлог имају бављење кошаркпм и прелазак у други клуб који је члан друге националне федерације може бити одобрен одлуком ФИБА.

**Члан 44.**

ФИБА разматра сваки захтјев за прелазак играча млађих од 18 година, на основу слиједеће документације:

* Молбе родитеља играча за дозволу преласка
* Објашњење родитеља са јасним разлозима за прелазак играча
* Сви пасоши малољетног играча
* Изјава обавезног наступа за националну репрезентацију матичне земље, коју потписује играч, нови клуб и национална федерација којој припада нови клуб
* Потврда о упису у адекватну школу за малољетног играча
* Писмо клуба о разлозима ангажовања малољетног играча

ФИБА задржава право да затражи још неки од докумената на основу којих би донијели адекватну одлуку.

Сви документи се у оригиналу и преводу на енглески или француски језик – овјерени од судског тумача, достављају ФИБА.

**Поступак код преласка играча**

**Члан 45.**

Играч, и његови родитељи односно законски заступник, уколико је играч млађи од 18 година, могу потписати Приступницу за нови клуб, исказати вољу за промјеном клуба за који је до тада био регистрован.

Промјена клуба на основу Приступнице је прелазак играча.

Захтјев за прелазак играча у редовном и ванредном прелазном року подноси клуб у који играч треба да пређе.

Захтјев за прелазак играча у прелазном року подноси се преко ПКС којем територијалном припада клуб, уз прилагање докоментације прописане овим Правилником.

Уколико је захтјев за прелазак играча неблаговремен или непотпун, неће бити узет у разматрање.

О поднијетом захтјеву за прелазак играча одлучује се одлуком о упису (регистрацији) играча у Регистру играча КСРС, у складу са одредбама овог Правилника.

**Право на прелазак**

**Члан 46.**

Право преласка из клуба у клуб има играч:

1. Који нема важећи уговор са клубом и за кога је исплаћено прописано обештећење
2. Који је споразумно раскинуо уговор са дотадашњим клубом
3. Чији је уговор са дотадашњим клубом раскинут правоснажном одлуком надлежног органа КСРС
4. Чији је уговор са клубом истекао
5. За кога клуб није тражио лиценцу за последњу такмичарску сезону, или је због иступања из актуелног такмичења у фактичкој немогућности да тражи лиценцу за наредну, а нема уговор
6. Чији клуб је услед статусне промјене престао да постоји, а играч не прихвата прелазак уговора на нови клуб у складу са овим Правилником – у првом наредном прелазном року након регистрације промјене статуса у КСРС
7. За кога је клуб повукао лиценцу у сениорској конкуренцији, усљед лимита годишта, осим ако играч са клубом посједује уговор, који је испоштован у цјелости
8. Коме није понуђен први професионални уговор од стране клуба
9. Када клуб не испуњава уговором предвиђене обавезе у року од 60 дана од дана доспјећа истих о чему се Канцеларији КСРС и ПКС достављаљу на увид вјеродостојни докази.
10. Када играч наступа без уговорне обавезе и по сопственој жељи има намјеру да промијени средину, а у складу са утврђеним прелазним роковима и овим Правилником
11. Када играч, у складу са овим Правилником има статус слободног играча.

**Послови посредовања у прелазним роковима**

**Члан 47.**

Пословима посредовања у међународним преласцима играча из клуба у клуб могу се бавити само Агенти са ФИБА лиценцом.

Пословима посредовања и заступања у националном преласку играча из једне у другу спортску организацију и приликом закључења уговора играча и клуба могу се бавити агенти са ФИБА лиценцом и адвокати регистровани у Адвокатској комори Републике Српске (БиХ).

Клуб је обавезан да наведе име агента приликом међународног трансфера играча.

Посебним Правилником који доноси Управни одбор КСРС ће се регулисати права и обавезе Агента.

**Накнада за развој играча и солидарна накнада**

**Члан 48.**

Клубови свих рангова такмичења имају право на накнаду трошкова уложених за развој, односно обуку играча (накнада за развој играча), у складу са Законом о спорту и овим Правилником.

Накнада за развој из става 1. овог члана обрачунав се приликом закључења првог професионалног уговора играча са домаћим клубом, у складу са овим Правилником и правилима ФИБА, на основу улагања, односно стварних трошкова клуба/клубова који су допринијели развоју играча, с тим да се као прва година обуке може да се рачуна она година у којој је играч напунио 10 година, а као последња година обуке може да се рачуна она година у којој је играч напунио 18 година.

Клуб из којег играч одлази не може да потражује накнаду за развој играча из става 2. овог члана уколико је играч или његов родитељ или старатељ том клубу плаћао чланарину или накнаду за бављење спортским активностима, спортску опрему и спортске припреме, односно накнада мора бити сразмјерно умањена.

Доказ да је играч или његов родитељ или старатељ имао финансијских обавеза према клубу (плаћања) су банкарске или клупске признанице као основ плаћања.

Накнада из става 2. овог члана не може се потраживати ако је уговор играча са клубом раскинут кривицом клуба, као и након престанка развоја, односно обуке играча прије његових навршених 18 година.

Једном остварено право на накнаду за развој је коначно и клуб га не може поново остварити.

**Члан 49.**

Висина накнаде за развој играча утврђује се писаним споразумом заинтересованих клубова који се региструје у надлежном ПКС којем припада клуб из којег играч одлази.

Уколико заинтересовани клубови нису сачинили писани споразум о висини накнаде за развој играча, или одлуку о висини накнаде за развој доноси надлежни орган ПКС или КСРС, она се израчунава на слиједећи начин:

**О = К х Г + Р**

**К** - коефицијент који зависи од ранга у којем се такмичи екипа у који играч / играчица

прелази:

К - 12 Међународна клупска такмичења - мушкарци

К - 10 Регионална лига – мушкарци Међународна клупска такмичења - жене

К - 7 Првенство БиХ / мушкарци, Регионална лига - жене

К = 5 Прва мушка лига РС, Првенство БиХ - жене

К = 3 Друга мушка лига РС, Прва лига РС - жене

К = 1 Клубови без сениора

**Г** – број сезона проведених (лиценцираних) у клубу из којег играч / играчица одлази почев од сезоне у којој играч / играчица напуни 10 година помножен чиниоцем 100 (за играче), односно чиниоцем 50 (за играчице).

**Р** – бодови (1 бод = 1 КМ) који се добијају по основу наступа за репрезентације на званичним ФИБА такмичењима:

* Јуниорски репрезентативац 600; Јуниорска репрезентативка 300
* Кадетски репрезентативац 300; Кадетска репрезентативка 150

**Уколико је играч / играчица репрезентативац у двије категорије (кадети, јуниори), бодови се не збрајају, већ се у обрачуну примјењују бодови за старију (јуниорску) категорију**.

Репрезентативац у смислу овог члана је играч који је наступио за одговарајућу репрезентацију на званичним ФИБА такмичењима.

Клуб из којег играч одлази има право на накнаду за развој (обештећење) за играча који није имао редовне мјесечне финансијске обавезе (мјесечна плаћања) према клубу по основу одржавања тренинга, плаћање чланарине или накнаду за бављење спортским активностима, спортску опрему и спортске припреме.

Клуб из којег играч одлази не може да потражује накнаду за развој играча из става 2. овог члана уколико је играч или његов родитељ или старатељ том клубу плаћао чланарину или накнаду за бављење спортским активностима, спортску опрему и спортске припреме, односно накнада мора бити сразмјерно умањена.

Статус клуба у који играч прелази, односно са којим закључује први професионални уговор утврђује се према рангу такмичења у којем ће се клуб такмичити у наредној такмичарској сезони када играч прелази у нови клуб у току редовног прелазног рока, односно према степену такмичења у којем се тај клуб такмичи у тренутну преласка играча у другим прелазним роковима.

Накнада за развој играча утврђена у складу са ставом 2. овог члана распоређује се на клубове који су учествовали у развоју играча на слиједећи начин:

|  |  |
| --- | --- |
| 10 % | Клубу за који је играч био лиценциран од 10-11 године |
| 10 % | Клубу за који је играч био лиценциран од 11-12 године |
| 10 % | Клубу за који је играч био лиценциран од 12-13 године |
| 10 % | Клубу за који је играч био лиценциран од 13-14 године |
| 15 % | Клубу за који је играч био лиценциран од 14-15 године |
| 15 % | Клубу за који је играч био лиценциран од 15-16 године |
| 15 % | Клубу за који је играч био лиценциран од 16-17 године |
| 15 % | Клубу за који је играч био лиценциран од 17-18 године |

**Члан 50.**

КСРС обавјештава клуб из којег играч одлази, односно клубове који су учествовали у развоју играча о закључењу првог професионалног уговора са играчем.

Клуб из којег играч одлази, односно клубови који имају право на накнаду у складу са одредбама овог Правилника подносе клубу са којим је играч закључио први професионални уговор у року од 60 дана од дана пријема обавјештења из става 1. овог члана захтјев за закључење споразума о плаћању накнаде за развој играча, са обрачуном накнаде која се потражује и потребном документацијом на основу које је она обрачуната.

Уколико клубови не закључе споразум о плаћању накнаде за развој играча у року од 15 дана од дана пријема захтјева за закључење споразума о плаћању накнаде за развој играча, било који клуб из става 2. овог члана може поднијети захтјев надлежном органу ПКС, у року од 30 дана од дана истека рока за закључење споразума, да изврши обрачун накнаде за развој играча.

Надлежни орган ПКС дужан је да првостепену одлуку донесе у року од 30 дана од дана комплетирања захтјева предлагача.

На одлуку надлежног органа ПКС може се поднијети жалба Арбитражној комисији КСРС у року од 8 дана од дана пријема одлуке.

Клуб у који играч прелази дужан је да уплати обрачунату накнаду за развој играча најкасније у року од 15 дана од дана закључења споразума о плаћању накнаде за развој играча ако споразумом није утврђен неки други рок, односно у року од 15 дана од дана пријема коначне одлуке Арбитражне комисије КСРС о обрачуну накнаде за развој играча.

Неплаћање накнаде за развој играча у складу са овим Правилником представља дисциплински прекршај за који Дисциплински судија КСРС изриче казне у складу са Дисциплинским правилником КСРС, по пријави клуба који има право на накнаду за развој.

**Члан 51.**

У складу са правилима ФИБА, на дан 18-ог рођендана, матични клуб има право да играчу понуди први професионални уговор, који не може бити краћи од 1 (једне), нити дужи од 4 (четири) године.

Уколико играч одбије да потпише тај уговор и одлучи да пређе у нови клуб који је члан друге националне федерације, матични и нови клуб играча могу уговорити износ накнаде за развој, који за основу има улагање у развој играча и друге околности случаја.

Уколико се матични и нови страни клуб не договоре о износу накнаде у року од 4 недеље од дана када је затражен ЛОЦ, било који клуб може затражити да одлуку донесе Генерални секретар ФИБА у року од 6 недеља од дана када је затражен ЛОЦ.

Уколико матични клуб захтијева накнаду за развој играча, а са новим клубом не постигне договор о износу, одлуку ће донијети Генерални секретар ФИБА, на основу свих околности случаја и приложене документације о уложеним средствима у развој младог играча.

КСРС коме припада матични клуб од уплаћеног износа извршава расподјелу накнаде за развој међу клубовима који су допринијели развоју, на начин утврђен овим Правилником.

У складу са правилима ФИБА, играч нема право наступа за нови клуб док уговорене накнаде или накнада утврђена одлуком ФИБА не буде плаћена националној федерацији којој матични клуб припада.

**Члан 52.**

Уколико играч који пуни 18 година одбије да потпише понуђени први професионални уговор у складу са овим Правилником и жели да оствари међународни прелазак, примјениће се прописи ФИБА о утврђивању одговарајућег износа накнаде за развој при међународном преласку играча.

Ако играч из става 1. овог члана који је остварио међународни прелазак, у периоду краћем од периода понуђеног му у првом професионалном уговор жели да закључи професионални уговор са другим домаћим клубом, домаћи клубови који имају право на накнаду за развој и солидарну накнаду, имају право на исплату разлике накнаде за развој које је плаћено на основу одлуке ФИБА и износа накнаде за развој и солидарне накнаде утврђене у складу са овим Правилником.

Захтјев за исплату разлике обештећења из става 2. овог члана домаћи клубови могу поднијети у року од 30 дана од пријема обавјештења КСРС да је други домаћи клуб за тог играча поднио захтјев за регистрацију.

**Члан 53.**

Обештећење за играче старије од 18 година, којима је понуђен професионални уговор, који су одбили да потпишу први професионални уговор, израчунава се на следећи начин:

|  |  |
| --- | --- |
| **КАТЕГОРИЈА ИГРАЧА** | **Обештећење (у КМ)**  **Играчи Играчице** |
| Репрезентативац – А селекције | 20.000 10.000 |
| Међународна клупска такмичења | 15.000 7.500 |
| Репрезентативац – јуниорски | 10.000 5.000 |
| Репрезентативац – кадетски | 5.000 2.500 |
| Регионална АBА лига | 20.000 |
| Регионална АBА-2 ; | 15.000 |
| WABA | 10.000 |
| Првенство БиХ / Мушкарци | 10.000 |
| Првенство БиХ / Жене | 5.000 |
| Прва мушка лига РС (1.МЛРС) | 3.000 |
| Прва лига РС (1.ЖЛРС) | 1.500 |
| 2.МЛРС | 1.000 |
| Остали клубови | 500 250 |

Репрезентативац у смислу овог члана је играч који је наступио за одговарајућу репрезентацију на званичним ФИБА такмичењима.

КСРС и клубови који су учествовали у тренирању и развоју играча до његове навршене 18-е године имају право на наплату дијела обештећења које оствари клуб из кога играч одлази, у висини од 12 %, које се остварује приликом првог преласка играча у домаћи или инострани клуб, након потписивања првог професионалног уговора (солидарна накнада).

Приликом првог преласка – трансфера играча након првог професионалног уговора, клуб из кога играч прелази дужан је у року од 15 дана од дана потписа Уговора у коме је утврђена висина обештећења (или Уговор о трансферу или Раскид уговора у коме је утврђено обештећење) достави КСРС документ у коме је одређена висина обештећења (копију документа или оригинал на увид).

Клуб за кога је играч потписао професионални уговор, дужан је да исплати солидарну накнаду из става 1. овог члана, без обзира колико је Уговора потписао са играчем и без обзира колико играч има година када одлази из клуба.

Клуб из става 3. овог члана, дужан је да солидарну накнаду које прими за наведеног играча распореди на следећи начин:

1. КСРС-у 2% од обештећења које је клуб примио за одлазак играча који одлази у домаћи или инострани клуб након потписивања првог Професионалног уговора.
2. Клубови који су учествовали у развоју играча од 10-е до 18-те године, укупно 10% од обештећења које је клуб примио за одлазак играча који одлази у домаћи или у инострани клуб након потписивања првог Професионалног уговора.

Напред наведени дио солидарне накнаде распоређује се клубовима који су учествовали у развоју играча од 10-е до 18-е године на следећи начин:

1. 1 % обештећења клубу за који је играч био лиценциран од 10-е до 11-е године
2. 1 % обештећења клубу за који је играч био лиценциран од 11-е до 12-е године
3. 1 % обештећења клубу за који је играч био лиценциран од 12-е до 13-е године
4. 1 % обештећења клубу за који је играч био лиценциран од 13-е до 14-е године
5. 1,5 % обештећења клубу за који је играч био лиценциран од 14-е до 15-е године
6. 1,5 % обештећења клубу за који је играч био лиценциран од 15-е до 16-е године
7. 1,5 % обештећења клубу за који је играч био лиценциран од 16-е до 17-е године
8. 1,5 % обештећења клубу за који је играч био лиценциран од 17-е до 18-е године

Уколико је играч био лиценциран за два клуба у једној старосној години, претходно наведене солидарне накнаде се дијеле сразмјерно периоду на који је играч био лиценциран у поменутим клубовима.

КСРС обавјештава клубове који имају право на солидарну накнаду о првом преласку играча у инострани клуб.

Клуб – клубови који је остварио право на солидарну накнаду у складу са овим Правилником дужан је да надлежном органу ПКС поднесе писани захтјев за обрачун накнаде у року од 15 дана од дана пријема обавјештења. Надлежни орган ПКС врши обрачун солидарне накнаде и доноси одлуку о висини и начину исплате солидарне накнаде коју доставља КСРС и клубу / клубовима који је остварио право на солидарну накнаду и клубу који има обавезу исплате солидарне накнаде.

На одлуку надлежног органа ПКС може се поднијети жалба Арбитражној комисији КСРС, у року од 8 дана од дана пријема одлуке.

Клуб који врши исплату солидарне накнаде дужан је да изврши исплату по коначној одлуци у року од 15 дана од дана пријема накнаде по основу трансфера играча, односно у року од 15 дана од дана пријема коначне одлуке Арбитражне комисије КСРС, ако је накнада по основу трансфера већ примљена.

Распоред обештећења клубовима врши КСРС након уплате.

Неплаћање солидарне накнаде у складу са овим Правилником представља дисциплински прекршај за који Дисциплински судија изриче казну у складу са Дисциплинским правилником КСРСД, по пријави клуба који има право на солидарну накнаду или Генералног секретара КСРС.

Обештећење за играче који су наступали у претходној сезони без уговора, који су старији од 18 година, и којима није понуђен професионални Уговор, се не плаћа.

1. **СТАТУС ИГРАЧА И УГОВОРИ**

**Статус играча**

**Члан 54.**

У зависноси од односа играча са клубом чији су чланови, односно запослени, играчи могу у складу са законом имати статус:

* Играча аматера
* Играча професионалца

**Члан 55.**

Играч аматер јесте спортиста коме зарада није циљ бављења кошарком и тим активностима се не бави у виду занимања.

Права, обавезе и одговорности спортиста аматера уређује се законом, спортским правилима КСРС и клуба, а права, обавезе и одговорности спортисте такмичара аматера којима се обезбјеђује новчана накнада за бављење спортом – и уговором између играча и клуба.

Играч аматер може у односу на клуб да има статус:

* Играча аматера, са чланским статусом у клубу, без закљученог уговора
* Играча аматера са закљученим аматерским уговором

Клуб и играч дужни су да се придржавају права и обавеза утврђених актима из става 2. и 3. овог члана.

Играч може бити члан клуба, односно статус играча аматера без уговора независно од година старости, у складу са законом и Статутом клуба.

Чланарину клубу могу да плаћају и пунољетни и малољетни играчи.

**Члан 56.**

Играч професионалац јесте спортиста који се бави кошарком као јединим или основним занимањем и други спортиста који има статус професионалног спортисте у складу са спортским правилима ФИБА.

Права, обавезе и одговорности професионалних играча уређују се законом, спортским правилима КСРС, колективним уговором и уговором о раду између играча и клуба.

**Члан 57.**

Играч такмичар јесте спортиста аматер или професионални спортиста који учествује на кошаркашком такмичењу, као члан клуба или екипе, у складу са законом о спорту и спортским правилима КСРС.

Категорисани играч јесте спортиста који је на основу остварених спортских резултата рангиран у складу са категоризацијом спортиста, а могу бити:

* Врхунски играч
* Перспективни играч
* Талентовани играч

**Члан 58.**

У односима између играча и клуба забрањена је свака непосредна и посредна дискриминација играча, укључујући и говор мржње, по било ком основу, на отворен или прикривен начин, а које се заснива на неком стварном или претпостављеном личном својству.

Клубови и лица која обављају стручно-васпитни рад са дјецом у клубовима, као и сви чланови и запослени у клубовима КСРС, нарочито ће промовисати равноправност међу дјецом и активно се супротстављати свим врстама злоупотреба, злостављања, дискриминације и насиља.

Играч има право на накнаду штете коју претрпи актима дискриминације, злоупотребе, злостављања и насиља од стране клуба.

**Уговори**

**Члан 59.**

Уговори у смислу овог Правилника могу бити:

* Уговор о професионалном ангажовању (у даљем тексту професионални уговор)
* Уговори о стипендирању малољетног играча за спортско усавршавање (у даљем тексту уговор о стипендирању)
* Уговор о аматерском бављењу кошарком (у даљем тексту аматерски уговор)

Уговор има карактер пословне тајне, а подаци из уговора могу бити доступни само органима КСРС (орган за регистрацију, арбитражу и сл.).

Управни одбор КСРС утврђује опште (минималне) услове за закључење уговора између играча и клуба из става 1. овог члана, у виду типских уговора, у складу са законом, правилима ФИБА и овим Правилником.

Играч и клуб могу закључити само један уговор о бављењу играча кошарком у клубу, у складу са Законом о спорту и овим Правилником.

Уговор између играча и клуба је ништаван уколико је закључен супротно одредбама Закона о спорту и овог Правилника.

**Члан 60.**

Играч који нема пуноважно закључен уговор са одређеним клубом има право закључења уговора са другим клубом, односно прелазак у други клуб у прелазним роковима утврђеним овим Правилником и регистровање и наступање за њега на кошаркашким такмичењима у својству играча у складу са овим Правилником и спортским правилима КСРС, осим ако Законом о спорту није другачије утврђено.

У случају из става 1. овог члана, као и у случају раскида или поништења уговора између играча и клуба, спор између клуба из којег одлази и клуба у који прелази о износу и плаћању уговорене накнаде за трансфер или накнаде за развој играча, односно обуку (тренирање) играча утврђене овим Правилником не утиче на спортске активности играча и право наступа за клуб у који је прешао.

**Члан 61.**

Уговор и све измјене и допуне уговора, укључујући и споразумни раскид уговора између играча и клуба закључују се у писаној форми, у 4 примјерка, од којих свака уговорна страна задржава по 2 примјерка, и овјерава се у општинским или градским управама према сједишту клуба, а у противном је ништаван.

Уговор између играча и клуба потписује играч и лице овлаштено за заступање клуба, а у случају да је играч малољетан, уговор потписује и један од родитеља или старатељ.

У случају закључења уговора и утврђивања ништавности, поништења, споразумног раскида уговора или раскида уговора између клуба и играча због неиспуњења уговорних обавеза, клуб је дужан да о томе без одлагања обавијести КСРС.

Све уговором предвиђене финансијске обавезе измирују се уплатом на рачун у банци и извод промјене из банке је једини доказ да су обавезе измирене.

Измјенама и допунама уговора (Анексом уговора) између играча и клуба могу се регулисати само динамика и начин исплате зараде и других новчаних примања играча утврђених овим Правилником.

**Члан 62.**

Неиспуњење уговорних обавеза између играча и клуба цијени се у складу са одредбама Закона о спорту и овог Правилника.

Уговор и све измјене и допуне уговора укључујући и споразумни раскид уговора између играча и клуба региструје се код КСРС у Регистар играча КСРС.

Регистрација уговора се врши тако што клуб депонује код КСРС потврду о закљученом уговору.

Потврда треба да садржи слиједеће податке о уговору: уговорне стране, датум закључења уговора, број и датум овјере уговора, рок на који је уговор закључен (датум истека уговора).

Коначна одлука о престанку уговора или утврђивања ништавности уговора, донијета у складу са Законом о спорту и овим Правилником уписује се у Регистар играча КСРС на захтјев једне од уговорних страна или по службеном дужности.

**Члан 63.**

Уговори и све измјене и допуне уговора, укључујући и споразумни раскид уговора између играча и клуба производе дејство на органе КСРС у односу на регистрацију играча за клуб и право наступа играча од дана депоновања и регистрације уговора код КСРС у складу са овим Правилником.

Играч не може да трпи штетне посљедице због чињенице да Потврда о уговору није депонована од стране клуба у КСРС.

У поступку по поднешеном захтјеву за раскид уговора или поништење уговора валидни су, ако се уговорне стране другачије не споразумију, једино примјерци уговора, укључујући и све измјене и допуне уговора наведене у Потврди о закљученом уговор играча и клуба.

**Члан 64.**

Ниједан клуб или играч не могу закључити уговор са трећим лицем којим се трећем лицу даје право да учествује, било у цјелини или дјелимично, у накнади која се плаћа за будући трансфер играча из једног у други клуб, нити уговор којим треће лице стиче било каква права.

Клуб и играч који закључе уговор супротно одредбама овог Прaвилника, као и играч који закључи уговор са два или више клубова чини дисциплински прекршај.

**Члан 65.**

Сви играчи који наступају у такмичењима Републике Српске, а старији су од 18 година, обавезни су да са матичним клубом потпишу Уговор или Изјаву да ће за клуб играти без уговорне обавезе.

Уговори који се региструју код надлежних судских органа не подлијежу евиденцији и надлежностима КСРС.

Уговори између играча и клуба обавезно садржи и клаузулу о прихватању надлежности Арбитражне комисије у случају спора чији садржај се одређује Правилником о арбитражи.

Сви Уговори су типски, на обрасцу КСРС (Образац РП-06, 07, 08, 09).

Професионалне и аматерске уговоре могу да потписују само клубови сениорских лига (1. мушка и 1. женска лига РС).

Односи између клуба и играча који немају Уговор уређују се на основу Закона, овог Правилника и осталих нормативних аката КСРС и Статута клуба.

**Професионални уговор**

**Члан 66.**

Професионални играч може са клубом закључити искључиво уговор о професионалном ангажовању играча – уговор о раду.

Уговор о професионалном ангажовању играча – уговор о раду може се закључити са играчем који има навршених 18 година, у складу са одредбама Закона о спорту, Закона о раду и овог Правилника.

Матични клуб или клуб за кога је играч био регистрован у тренутку када је напунио 18 година има право првенства да потпише први професионални уговор са играчем на његов 18 рођендан, а најкасније 15 дана након што је играч напунио 18 година.

Понуда за закључење првог професионалног уговора и приједлог Уговора, достављају се играчу лично или путем препоручене поште са повратницом на адресу коју је играч навео приликом регистрације за Клуб (само у случају писменог обавјештења Клубу о промјени адресе играча, обавјештење ће се доставити на ту адресу).

Играч нема право потписа првог професионалног уговора са другим клубом у периоду од 15 дана, од дана када играч пуни 18 година.

Први професионални уговор који закључе клуб и играч закључује се са минималним роком од **2 године дана**, а најдуже на четири године, односно 4 (четири) такмичарске сезоне од сезоне када је играч навршио 18 година.

Минимум за играча код понуђеног уговора за такмичарску сезону износи 3.000 КМ.

Минимум за играчицу код понуђеног уговора за такмичарску сезону износи 1.500 КМ.

Уколико матични клуб понуди играчу накнаду за професионално ангажовање (зараду) испод наведених износа, сматраће се да играчу није понуђен први професионални уговор.

Примјерак Потврде о закљученом уговору се депонује у КСРС.

Уговор мора да садржи арбитражну клаузулу о прихватању надлежности Арбитражне комисије КСРС у случају спора.

Уговор има карактер пословне тајне, а подаци из уговора су доступни само потписницима.

Клуб који не понуди играчу први професионални уговор нема право на накнаду за развој у случају да играч оствари прелазак у страни клуб, у складу са одредбама ФИБА.

**Члан 67.**

Након првог уговора о професионалном ангажовању играча или протеком рока за потписивање, понуду и депоновање првог уговора о професионалном ангажовању играча, клуб и играч могу да потпишу уговор о професионалном ангажовању играча на рок који сами одреде.

Уколико рок на који је закључен уговор о професионалном ангажовању играча протекне у току такмичарске сезоне, клуб и играч су дужни закључити нови уговор у року од 7 (седам) дана како би могао остварити даље право наступа за клуб.

У супротном, играч губи право наступа за клуб, све до момента регулисања даљег статуса играча у клубу.

Примјерак Потврде о закључењу Уговора о професионалном ангажовању играча се депонује у КСРС.

Уговор о професионалном ангажовању играча мора да садржи арбитражну клаузулу о прихватању надлежности Арбитражне комисије КСРС у случају спора.

Уговор о професионалном ангажовању играча има карактер пословне тајне, а подаци из уговора су доступни само потписницима.

Анексом Уговора о професионалном ангажовању играча могу се регулисати само динамика, висина и начин исплате.

**Уговор о аматерском ангажовању играча**

**Члан 68.**

Уговором а аматерском ангажовању играча (аматерским бављењем кошарке) играч и клуб утврђују у складу са овим Правилником, нарочито износ новчане накнаде за бављење кошарком за сваку такмичарску сезону, новчане и друге накнаде за постигнуте спортске резултате, накнаде трошкова смјештаја и исхране за вријеме спортских припрема и спортског такмичења, накнаду за закључење уговора, рок важења уговора и арбитражну клаузулу о прихватању надлежности органа КСРС у случају спора, односно арбитраже.

Играч старији од 18 година и клуб који се такмичи у сениорским лигама изузев 1.мушке и 1.женске лиге РС, могу потписати Уговор о аматерском ангажовању играча.

Уговор о аматерском ангажовању играча није услов за остваривање права наступа у званичном такмичењу.

Уговор о аматерском ангажовању играча има карактер пословне тајне, а подаци из уговора су доступни само потписницима.

Примјерак Потврде о закључењу Уговора о аматерском ангажовању играча се депонује у КСРС.

**Уговор о стипендирању**

**Члан 69.**

Уговор о стипендирању малољетног играча за спортско усавршавање (уговор о стипендирању) може се закључити са играчем који има навршених 12 година или старији, на период од 1 до 6 година, и може трајати најдуже до стицања пунољетства играча.

Уговором о стипендирању утврђује се, у складу са овим Правилником, обавезно износ новчане стипендије, накнада трошкова смјештаја и исхране за вријеме спортских припрема и спортског такмичења, рок важења уговора и арбитражна клаузула о прихватању надлежности органа КСРС у случају спора, односно арбитраже.

Потписивањем уговора о стипендирању престају сва плаћања играча, његових родитеља, односно законског заступника према клубу, прије свега чланарине играча.

Примјерак Потврде о закључењу уговора о стипендирању се депонује у КСРС.

Уговори из овог члана има карактер пословне тајне, а подаци из уговора су доступни само клубу и играчу.

Анексом уговора о стипендирању се ближе регулише начин и врста исплате, као и рокови плаћања.

**Кашњење у плаћању, раскид и престанак дејства уговора**

**Члан 70.**

Уколико играч клуба не извршава обавезе утврђене уговором, клуб ће играчу оставити примјерени рок за испуњавање обавеза, а по протеку наведеног рока може затражити раскид уговора кривицом играча.

Уколико клуб касни са извршавањем својих обавеза утврђених уговором, дуже од **60** дана, играч може протеком тог рока, затражити раскид уговора на штету клуба.

За раскиде уговора захтјев се подноси надлежном органу ПКС у којем је играч и клуб регистрован, у складу са овим Правилником.

Уз захтјев за раскид или поништење уговора подносилац подноси и слиједећа документа:

* Фотокопија уговора
* Извод из банке као доказ о измиреним / не измиреним обавезама према уговору
* Извод из ПИО за играче по Уговор о професионалном ангажовању

Првостепени орган ПКС (Генерални секретар) је дужан да поступа и доноси одлуке по основу захтјева за раскид уговора у року од 15 дана од дана подношења захтјева за раскид уговора.

**Подносилац захтјева за покретање поступка за рјешавање статуса играча / играчице дужан је на рачун надлежног ПКС уплатити таксу у износу од 150 КМ.**

**Уз захтјев подносилац прилаже доказ о уплаћеној такси на рачун ПКС.**

О првостепеним одлукама заинтересоване стране ће бити обавијештене путем препоручене поште са доставницом у року од 8 дана од доношења одлуке.

**Члан 71.**

На првостепену одлуку органа ПКС може се изјавити жалба у року од 8 дана од дана пријема одлуке. Жалба се подноси Арбитражној комисији КСРС.

Уз жалбу, подносилац прилаже сва документа која су била предмет поступка, првостепену одлуку надлежног органа ПКС, као и доказ о уплаћеној такси на рачун КСРС.

Такса за подношење жалбе Арбитражној комисији КСРС по одлуци за раскид уговора је:

* За професионалне уговоре .......................................................... 500 КМ
* За аматерске уговоре .................................................................... 300 КМ

Одлука Арбитражне комисије КСРС је коначна и правоснажна.

Страна која добије било који спор пред надлежним првостепеним органом КСРС и (или) Арбитражном комисијом КСРС, има право накнаде трошкова од стране која је спор изгубила.

Играч има право наступа за клуб за који је регистрован и лиценциран и ако је поднио Захтјев за раскид уговора, све до правоснажности Одлуке по захтјеву за раскид уговора.

**Члан 72.**

Ако је правоснажном одлуком утврђено да уговор није пуноважно престао, играч остаје члан дотадашњег клуба, односно остаје регистрован за дотадашњи клуб.

Ако је уговор раскинут на штету клуба, играч је слободан у избору клуба с којим ће закључити нови уговор без обештећења.

Уколико није другачије уговорено, временски орочен уговор између играча и клуба престаје са дејством (гаси се) истеком уговореног времена и без посебних одредби о раскиду.

Споразумни раскид уговора садржи изјаву о постизању обостраног договора о споразумном раскиду уговора играча и клуба (Образац РП-10).

Ако је уговор раскинут споразумом уговорних стране, играч је слободан да изабере клуб с којим ће закључити нови уговор. Споразум се сачињава у најмање 3 (три) примјерка, од којих по један добијају играч и клуб, а трећи примјерак се депонује и региструје у КСРС.

**Уговор о уступању**

**Члан 73.**

Уговор о уступању, је писани и овјерен у складу са законом, уговор између клуба са којим играч има пуноважно закључен уговор у складу са Законом о спорту и овим Правилником, и клуба у који играч привремено прелази на основу кога се клуб са којим играч има пуноважно закључен уговор саглашава да играч привремено пређе у клуб са којим се закључује уговор о уступању.

Уговор из става 1. овог члана може се пуноважно закључити само уз писану и овјерену, у складу са законом, сагласност играча.

Клуб највишег ранга такмичења може путем уговора о уступању уступити највише 2 (два) играча. Уговор о уступању се закључује на период од једне сезоне, а траје највише до краја такмичарске сезоне.

Период трајања уговора о уступању рачуна се у рок важења уговора са матичним клубом.

Уговор о уступању се може раскинути и прије истека рока, под општим условима, али играч право наступа за матични клуб стиче, односно, матични клуб га може лиценцирати у складу са правилима и роковима за лиценцирање (број играча и прелазни рокови).

По истеку уговора о уступању, играч се аутоматски региструје поново за матични клуб.

Матични клуб је гарант за испуњавање обавеза према играчу, које је преузео клуб којем је играч уступљен. Неиспуњавање обавеза матичног клуба или клуба у којем је играч уступљен према играчу представља основ за раскид уговора.

О неиспуњеним обавезама по уговору о уступању играч је дужан писаним путем обавијестити матични клуб у року од 15 дана од дана доспијећа обавеза, а матични клуб је дужан да у року од 45 дана од доспјеле обавезе исплати играчу доспјелу обавезу у цјелости.

Уступање играча се води у Регистру играча КСРС као прелазак у редовном или ванредном прелазном року.

**Члан 74.**

У рок важности уговора се не рачуна:

* Временски период проведен под казном забране играња изреченом од стране клуба (дуже од 6 мјесеци)
* Вријеме проведено у иностранству без писмене дозволе клуба
* Вријеме проведено у затвору уколико је играч осуђен на више од 6 мјесеци затвора
* Вријеме које играчица проведе на породиљском одсуству
* Временски период под којим је играч био под казном забарне играња коју је изрекао надлежни орган КСРС или ФИБА

1. **СТАТУС, УГОВОРИ И РЕГИСТРАЦИЈА СПОРТСКИХ СТРУЧЊАКА**

**Члан 75.**

Стручни рад у кошарци могу обављати спортски стручњаци који испуњавају услове предвиђене Законом о спорту и посједују дозволу предвиђену за рад спортским правилима КСРС или правилима ФИБА.

Спортски стручњаци из става 1. овог члана су тренер у кошарци, инструктор у кошарци, кошаркашки судија, менаџер у спорту, организатор спортског пословања и спортски медицинар.

Лица из става 1. овог члана морају да имају одговарајуће спортско звање, односно да имају одговарајући степен стручне спреме прописан Законом о спорту.

КСРС издаје или обнавља дозволу за рад (лиценцу) уколико су испуњени услови у погледу потребне стручне спреме или стручне оспособљености, односно спортског звања, припадности КСРС, здравствене способности, праксе, стручног спортског искуства, стручног усавршавања, постигнутих спортских резултата и трошкова издавања дозволе за рад (лиценце).

Планирање и евидентирање стручног рада, стручно оспособљавање и стручно усавршавање, издавање дозволе за рад (лиценце) и регистровање спортских стручњака уређује се општим актима које доноси Управни одбор КСРС, у складу са Законом о спорту, овим Правилником и правилима ФИБА.

1. **ПРАВО НАСТУПА**

**Члан 76.**

Играч даном регистрацијом одмах стиче право наступа.

На званичним утакмицама играч стиче право наступа само ако је лиценциран за одређено такмичење.

Издавање такмичарских картона - лиценци екипе се врши пред сваку такмичарску сезону на начин и у вријеме које одреди Управни одбор КСРС.

Право наступа играч стиче даном ступања на снагу пуноважности такмичарских докумената – такмичарског картона или лиценце.

Право наступа у клубовима Прве мушке и женске лиге Републике Српске (1.МЛРС и 1.ЖЛРС) имају само они играчи старији од 18 година који имају потписан уговор, или изјаву да играју без уговорне обавезе, као и играчи млађи од 18 година.

За сениорска такмичења (1.МЛРС, 1.ЖЛРС и 2.МЛРС) клубови не могу да лиценцирају играче млађе од навршених 14 (четрнаест) година.

Играчи Подручних лига и играчи млађих категорија (млађи пионири, пионири, кадети, јуниори – у обје категорије) могу наступати само уз овјерен такмичарски картон.

Такмичарски картон је ваљан документ за наступе у КУП такмичењу.

Правила за лиценцирање играча за одређену екипу утврђује се на основу слиједећих критерија:

* Ранга такмичења клуба који подноси пријаву за лиценцирање
* Старосна категорија играча који се лиценцира за екипу клуба
* Основа за лиценцирање – регистрације, двојне регистрације или уступање
* Врста такмичења за коју се екипа лиценцира

У такмичењима које води КСРС (Прва мушка и Прва женска лига, Друга лига) играч мора посједовати и Лиценцу овјерену и издату од стране Канцеларије КСРС у року који је одређен Одлуком Управног одбора.

**Члан 77.**

За сва такмичења у Републици Српској играчи морају посједовати љекарско одобрење издато од надлежне здравствене установе, које није старије од 3 мјесеца.

Клубови су дужни да играча осигурају код одговарајућег завода за осигурање за случајеве повреде и удеса који могу изазвати привремене или трајне посљедице по здравствене и радне способности и да о томе доставе потврду приликом лиценцирања за одређено такмичење.

Одговорност за утврђивање здравствене способности играча за наступ у такмичењу сноси клуб за који играч наступа.

**Члан 78.**

Након одиграног првог кола лиге, клубу, односно играчу се не може издати такмичарски картон или лиценца. Изузетак су:

* Играчи који се за клуб региструју у накнадно предвиђеном року (ванредни прелазни рок)
* Играчи млађих категорија клуба уколико су регистровани за матични клуб, у складу са овим Правилником
* Играчи који имају статус страног играча по издавању ЛОЦ-а

У току једне такмичарске сезоне, играчу се може издати Такмичарски картон – Лиценца за 2 (два) клуба, истог нивоа такмичења.

У квалификационим утакмицама за попуну лига могу наступити само играчи који су за исти клуб имали право наступа у претходном одговарајућем рангу такмичења.

Играч може наступати за други клуб на пријатељским утакмицама само уз писмено одобрење клуба за који је регистрован.

У случају да играч прекрши одредбу из претходног става играч и клуб чине дисциплински прекршај.

**Члан 79.**

Максималан број играча којима се издају Такмичарски картони – Лиценце за једну екипу је 24 играча у току једне сезоне.

Клубу се може издати највише 18 Такмичарских картона - Лиценци. Ни у једном тренутку листа играча који наступају за један клуб не може да буде већи од 18 играча.

У току сезоне, списак се може допунити са играчима који се први пут региструју, играчима који су то право остварили одлуком Арбитражне комисије, играчима који су остварили прелазак у ванредном прелазном року и повратницима.

Третман повратника има играч БиХ (РС) кошаркашке националности који се враћа из иностранства са уредно издатим ЛОЦ од стране федерације којој припада клуб у којем је играч последњи пут наступао.

Играч који се стави на списак не може бити замијењен другим играчем.

**Право наступа страног играча**

**Члан 80.**

У клубовима Републике Српске могу наступати играчи који у складу са правилима ФИБА имају статус страног играча, одобрени међународни трансфер и лиценцу издату од стране ФИБА.

Страним играчима у смислу ФИБА прописа сматрају се сви играчи који у вријеме подношења захтјева за регистрацију немају држављанство РС (БиХ), и за све се плаћа ФИБА такса за странце у складу са А и Б лиценцама ФИБА.

Процедуре око регистровања и лиценцирања страних играча је у искључивој надлежности Канцеларије КСРС.

Број страних играча којима се издају Такмичарски картони за једну екипу, као и промјени дефиниције појма Странац, посебном Одлуком утврђује Управни одбор прије почетка сваке такмичарске сезоне.

За екипе Прве мушке и Женске лиге (1.МЛРС и 1.ЖЛРС) могу наступити највише **три (3)** играча-ице **без држављанства РС/БиХ.**

**За екипе 2.МЛРС може наступити највише један (1) играч без држављанства РС/БиХ.**

Захтјев за Излазно писмо доставља се Канцеларији КСРС у писаној форми. Док се не добије Излазно писмо, односно измире обавезе, играч нема право наступа. То право стиче по добијању истог.

У клубовима Републике Српске могу наступити и играчи са двојним држављанством, од којих је једно држављанство Републике Српске, као домаћи играч, под условом да нису лиценцирани за клуб из друге Националне федерације.

Играчи са двојним држављанством сходно правилима ФИБА и важећим законским актима земље, морају бити посебно пријављени ФИБА.

Уколико КСРС успостави билатерални споразум о трансферу играча између клубова двије земље, такви ће бити третирани сходно одредбама тог уговора.

**На основу Протокола о сарадњи КСРС и КС Србије, те Споразума о специјалним и паралелним везама, играче из Републике Србије млађе од 18 (осамнаест) година не третирати као странце, и без ограничења броја играча.**

**Члан 81.**

Страни играчи могу да наступају за клубове из Републике Српске, у такмичењима предвиђеним Одлуком Управног одбора и одредби овог Правилника.

Регистрација играча страних држављана врши се на основу LOC-a (Letter of Clearance) издатог од друге националне федерације којој припада клуб у којем је играч последњи пут наступао или ФИБА обрасца који садржи изјаву да играч никада није наступао за клуб који припада земљама које признају ФИБА прописе.

Сви играчи страни држављани који су регистровани за клубове Прве мушке и Прве женске лиге морају бити пријављени код ФИБА на посебном обрасцу и клуб за који су регистровани дужан је уплатити ФИБА таксу за странце, чиме стичу право на ФИБА лиценцу за стране играче.

Не поступање по напред наведеним одредбама повлачи дисциплинску одговорност клубова.

**Члан 82..**

Канцеларија КСРС ће прихватити захтјев за међународни прелазак из иностранства за странце млађе од 18 година, под условима предвиђеним прописима ФИБА.

Страни играчи млађи од 18 година **имају** право наступа у такмичењима млађих категорија КСРС.

**Клубови имају право да лиценцирају највише 4 (четири) страна играча млађих од 18 година, који су регистровани за клуб, са правом наступа у такмичењу млађих категорија, укупно у свим старосним категоријама МК, али не више од 2 (два) у једној старосној категорији.**

**Члан 83.**

Клубови Прве мушке и Прве женске лиге РС имају право да региструју **3 (три)** играча сениора страних држављана са правом наступа у такмичењима КСРС.

Клубови 2.МЛРС имају право да региструју (1) једног играча без држављанства РС/БиХ.

Клуб који жели да региструје страног играча подноси Канцеларији КСРС писмени захтјев од стране клуба уз који се обавезно прилаже:

* Фотокопија пасоша
* LOC (Letter of Clearance) националне федерације из које играч долази или захтјев за добијање LOC-a који мора да садржи личне податке играча, те државу и клуб из којег долази
* 2 фотографије (у боји) не старије од 6 мјесеци
* Потврду о уплати таксе за регистрацију
* Потврду о уплати таксе за LOC

Комплетну документацију Канцеларија КСРС доставља Канцеларији КС БиХ.

По завршетку регистрације у КС БиХ и ФИБА, документација се враћа у КСРС, те се завршава поступак регистрације играча и издаје лиценца, у року од 48 часова, након што је компетиран поступак.

Процедуре око регистровања и лиценцирања страних играча је у искључивој надлежности Канцеларије КСРС.

**Члан 84.**

Једини разлози због којих се играчу може оспорити право наступа су:

* Неисправно издат такмичарски докуменат по било ком основу
* Суспензија или изречена дисциплинска мјера од стране клуба, а потврђена од стране КСРС, или суспензија или изречена дисциплинска мјера од стране надлежног органа КСРС (Дисциплински судија), докле год постоји суспензија или дисциплинска мјера на снази
* Љекарска забрана играња од стране надлежне здравствене установе, или ако је играч млађи од 18 година, а не посједује љекарско одобрење да може наступати у сениорској конкуренцији, или одобрење да играч из једне млађе узрасне категорије може наступати у старијој категорији
* Ако играч нема ваљано склопљен Уговор са клубом или Изјаву да игра без уговорне обавезе (за играче Прве мушке и женске лиге)

**Члан 85.**

Клуб је дужан да закључи уговор о осигурању играча од посљедица несрећног случаја за вријеме обављања спортске активности.

Ако клуб не закључи уговор из става 1. овог члана, дужан је да надокнади штету коју претрпи играч који није осигуран.

КСРС је дужан да обезбиједи да се осигурају играчи који наступају за националну селекцију за вријеме обављања спортске активности (камп, Сабор, турнири селекције Републике Српске), уколико играч није обухваћен осигурањем из става 1. овог члана.

Непоступање по одредбама става 1. овог члана представља дисциплински прекршај за који се одговорном лицу клуба изриче казна у складу са Дисциплинским правилником КСРС.

**Право наступа играча млађих категорија**

**Члан 86.**

Уколико играч млађих категорија промијени клуб у редовном прелазном року, право наступа за нови клуб у такмичењу млађих категорија на нивоу КСРС, играч стиче датумом преласка.

Уколико играч млађих категорија промијени клуб у ванредном прелазном року, право наступа на нови клуб у такмичењу млађих категорија на нивоу КСРС, играч стиче у датумом преласка.

Уколико играч млађих категорија промијени клуб у редовном прелазном року, а који припада наредној такмичарској сезони, право наступа на нови клуб у такмичењу млађих категорија на нивоу КСРС, играч стиче у наредној такмичарској сезони.

**Члан 87.**

Играч млађи од 18 година у току једне такмичарске сезоне може бити лиценциран највише у 3 (три) старосне категорије клуба за који је играч регистрован.

Играч млађи од 14 година и играч који у години лиценцирања пуни 14 година не може бити лиценциран за сениорску екипу клуба за који је регистрован.

Управни одбор КСРС утврђује годишта играча који имају право наступа у одређеним категоријама такмичења млађих категорија прије почетка сваке такмичарске сезоне.

**Право наступа у јуниорској, кадетској и пионирској категорији**

**Члан 88.**

Клубови од играча који су уредно регистровани, могу лиценцирати код јуниорских екипа:

* 16 (шеснаест) играча јуниора
* 8 (осам) играча млађих категорија – кадета и пионира (за пионире је обавезна

сагласнот родитеља)

**Члан 89.**

Клубови од играча који су уредно регистровани, могу лиценцирати код кадетских екипа:

* 16 (шеснаест) играча кадета
* 8 (осам) играча млађих категорија – пионира

**Члан 90.**

Клубови од играча који су уредно регистровани, могу лиценцирати код пионирских екипа:

* 20 (двадесет) играча у пионирској екипи
* 24 (двадесет четири) играча у категорији млађих пионира

**Право наступа у КУП такмичењу**

**Члан 91.**

Право наступа на утакмицама КУП-а Републике Српске остварује се на основу лиценце играча и потврде о обављеном љекарском прегледу.

На утакмицама КУП-а РС могу наступати сви лиценцирани играчи клуба, без обзира на лимите годишта у лигама у којима клубови играју.

**Право наступа у квалификацијама за попуну лига**

**Члан 92.**

На квалификационим утакмицама за попуну лига могу наступати само играчи који су за исти клуб имали право наступа у претходном одговарајућем такмичењу нижег ранга, уколико се квалификације играју до почетка редовног прелазног рока.

1. **КАЗНЕНЕ ОДРЕДБЕ**

**Члан 93.**

Непоштивање одредби овог Правилника подлијеже дисциплинској одговорности у складу са одредбама Првилника о дисциплинској одговорности и заштити регуларности кошаркашких такмичења КСРС.

Уколико се утврди да су приликом преласка играча или приликом одређивања статуса у новом клубу повријеђене одредбе овог Правилника и дугих прописа КСРС, захтијеват ће се покретање дисциплинског поступка ради утврђивања одговорности и изрицања одговарајућих мјера.

Дисциплинској одговорности подлијежу играчи, одговорна лица и клубови у случају када дају:

* Нетачне и непотпуне податке
* Учине радње за које нису овлаштени
* Када учињеним радњама доводе играче, клубове и оркане КСРС у заблуду
* Доносе одлуку која изазива штетне посљедице

Дисциплински поступак се покреће и води на начин прописан Правилником о дисциплинској одговорности и заштити регуларности кошаркашких такмичења.

1. **ПРЕЛАЗНЕ И ЗАВРШНЕ ОДРЕДБЕ**

**Члан 94.**

Уговори између клубова и играча који су склопљени прије ступања на снагу овог Правилника остају на снази, уколико су усклађени са одредбама Регистрационог правилника који је важио у тренутну њиховог потписивања.

**Члан 95**.

Тумачење одредби овог Правилника даје Управни одбор КСРС.

Измјене и допуне овог Правилника врше се на начин и по поступку предвиђеном за његово доношење.

Типски Уговор о професионалном ангажовању играча (Образац РП-08), Уговор о стипендирању (Обазац РП-06), Уговор о аматерском ангажовању играча (Образац РП-07), Раскид Уговора (Образац РП-10), на заштићеном обрасцу КСРС, саставни су дио овог Правилника.

Ступањем на снагу овог Правилника, престаје да важи Регистрациони Правилник Кошаркашког савеза Републике Српске КСРС, усвојен 23.12.2014. године.

Овај Правилник ступа на снагу даном усвајања.

У Бања Луци, 08.09.2024. године

**ПРЕДСЈЕДНИК**

**Александар Ђурђевић, с.р.**